 **F e l h í v á s!** 

**Tisztelt Szakszervezeti Tagok! Tisztelt Munkavállalók!**

**Csatlakozzatok a „kockás-ingben” mozgalomhoz!**

**Nyilvánítsuk ki elégedetlenségünket, és 2016. március 30-án öltözködésünkkel vagy bármely szabadon választott módon támogassuk a közoktatás megújításáért indított tiltakozó akciót!**

**Váljon „kockássá” az iskola, az utca és minden munkahely!**

**Az** **Egyesült Villamosenergia-ipari Dolgozók Szakszervezeti Szövetsége és a Bánya-, Energia- és Ipari Dolgozók Szakszervezete együttes ülésen döntött a pedagógusok által meghirdetett országos akció támogatásáról.**

**Tettük ezt azért, mert azt gondoljuk,** a közoktatás nem csak az állampolgárok, a szülők és gyerekek, de a nemzetgazdaság és az ország jövője szempontjából is egy különösen fontos terület. Ha itt problémák vannak, annak az egész ország látja kárát, ezért fontos, hogy a mindenkori döntéshozók meghallgassák az oktatás világának szereplőit, érdemben tárgyaljanak velük, és vegyék figyelembe kéréseiket a rendszert érintő változtatások kidolgozásakor.

Ezért is támogatjuk a közoktatás megújításáért küzdő pedagógusok és diákok akcióit, és elvárjuk, hogy a kormány érdemben tárgyalja meg javaslataikat minden érintett bevonásával, valamint a javaslatokat messzemenően figyelembe véve alakítsa át a közoktatás rendszerét.

Álláspontunk szerint a ma gyermekei a közoktatásban a jövő Magyarországát jelentik! A hibásan és érdemi egyeztetések hiányában kialakított reformok gyermekeink és tanáraik értelmetlen túlterheltségét is jelentik egyben. Az intézmények elhibázott irányítási és fenntartási problémáinak megoldatlansága, a pedagógusok rosszminőségű ellátása és a szervezeti kérdések problémáinak rendezetlensége alátámasztja sokak állítását, miszerint: **„*A köznevelés rendszere csődöt mondott.”***

**Erre tekintettel fejeztük ki már 2016. február 4-én szolidaritásunkat a közoktatás megújításáért küzdő pedagógusok, diákok harcával és szólítunk most fel benneteket a közös cselekvésre:**

**Legyünk „kockásak” 2016. március 30-án**

**a közoktatás rendszerének szakmai és emberi alapú átalakítása érdekében!**

Erre szólítunk fel mindenkit, szervezeteket és magánembereket, idősebbeket és fiatalokat, szakszervezeti tagokat és nem szervezett dolgozókat, mindent civilt, akinek fontos az ország, benne gyermekeink és unokáink jövője!

 **F e l h í v á s!** 

Tájékoztatni szeretnénk Benneteket arról is, hogy a Villamosenergia-ipari Alágazati Párbeszéd Bizottságban (VAPB) 2016. január 28-án megkezdett, az ágazati bér- és szociális megállapodásról folyó tárgyalások eredménytelensége miatt, a szakszervezeti tárgyalódelegáció 2016. március 2-án a konfliktushelyzet bejelentésére kényszerült!

A 2016. március 17-én megtartott egyeztetési forduló is megállapodás nélkül zárult, ezért a 2016. március 21-én tartott Szövetségi Vezetőség – Egyesült Villamosenergia-ipari Dolgozók Szakszervezeti Szövetsége és a Bánya-, Energia- és Ipari Dolgozók Szakszervezete – együttes ülésen döntött egy közös ágazati Sztrájk Bizottság felállításáról.

Erre tekintettel felkéréssel fordulunk Mindenkihez, hogy támogassa bérharcunkat, hiszen

**EGYÜTT ERŐSEBBEK VAGYUNK!**

|  |  |
| --- | --- |
| dr Szilágyi József s.k. | Rabi Ferenc s.k. |
| EVDSZ elnök | BDSZ elnök |
|  |  |